# Person Brenniliz

| ◄ Ar c’hoziad | Person Brenniliz | Sant-Herbot ► |
D’an Aotrou abad Désiré Goaziou.
* E-mesk ar skeudennou a gaera peb iliz,
* Bravoc’h n’em eus kavet ’get person Bresnniliz,
* Den sounn ha galloudus gant eur c’horf kevatal,
* Eur bleo hir ha melen, rouesaet war e dal,
* A goueze en e choug ’n eur ober rodellou ;
* Eun dremm flamm ha livrin, ken tener ’n e zellou
* Ma kreded war an neo lagad Doue paret
* P’e weled en aoter, e zivrec’h astennet.
* Er gador, ’vid ar pron, e vouez veulodïus
* A zigase da zonj eus hon Zalver Jezus
* O kentelia ar bobl war venez ar Jude,
* Hervez ma tispleg d’eomp aviel sant Vaze.
* Harpet war eur penn-baz, peurvuia diskabell,
* Goustadik ez ea, eur breviel ’n e gazel,
* Etrezeg ar maeziou, war henchou ar barroz,
* Ha d’ar gêr e teue, laouen, d’ar pardaez-noz.
* Dreist pep tra e kare paouez er menez Gwenn,
* Evel gwechall sant Loeiz en disheol d’e zervenn ;
* Eno en em rôe da c’houekter ar zelled,
* Kollet en e zonjou war levr digor ar Bed.
* Dirazan ’tirede en eur fichal o lost
* Chas-denved ar grec’hien rak-tal m’e welent tost.
* Ar maout, kouls hag ar c’havr, en o mouez enkrezus,
* ’Wazonie en o c’hiz da zervicher Jezuz,
* Hag a bep tu ha korn an diwallerien zaout
* ’Zileze o farkou evit donet d’e gaout.
* Bepred eur gontadenn ’zic’haoue o resped :
* Hini eur c’hole du o lake da daol pled :
* Al loen kaez a goueze bep eil deiz e droug-zant ;
* Er prajou, eur mesaer, diskiant ha dizamant,
* P’e zantas o klenvel, e gasas d’eur wagren
* ’Lec’h en em zifrete, ledan e vlejaden…
* Ar person ’echue ’n eur boueza war bep ger :
* « Diwar seurt c’hoariou ne zeu netra d’ar gêr…
* Eur wech e tiskouezas, dre skei gant eur spilhen,
* Ar zon o vont a-hed nervennou eur pilpren ;
* Eun dro-all gant e vontr e klaske pep penn-deiz :
* Ar Reter, ar C’huz-heol, Hanternoz ha Kreisteiz.
* Istoriou ar seurt-se a blije, mar kredit.
* Hag atao e kleved, a-barz ma ’z ae kuit :
* « Ar Feiz hag ar Skianchou a zeu a-berz Doue ;
* « O studia a renker an eil hag egile. »
* Parfeted e ene, kunvelez e spered,
* E vrud, e zantelez ’oa ken anavezet
* Ma n’oa kel souezus gwelet mammou kristen.
* ’N o divrec’h bugale, digantan o c’houlen
* Evito e vennoz e pardoniou ar Vro.
* D’an dud koz e rente skanvoc’h eur ar maro.
* Ar paour en e enkrez ’ankounac’hê e boan,
* P’e gave war e hent, habask evel eun oan,
* E zourn bepred dare da furchal en e yalc’h.
* Nec’het p’en dije ket enni arc’hant a-walc’h.
* ’Vit an dud ezommek, ar re ’weladenne,
* E aluzenn a oa eun « akt a Garante » !
* Pet gwech re binvidik ’n o diêzamanchou
* ’Dremenas e dreuzou ’vit kavout alïou !
* E gwirion, ne oa rumm e parroz Brenniliz
* Na geuzias d’e varo evel d’eur c’holl iskiz.
* An Ankou e c’halvas e-pad eun amzer sioul,
* Eun oabl sklerijennet, eun dremwel digoumoul,
* Eun dervez dereat ’vit beach eun ene
* Sur da reseo du-hont gwel an Aotrou Doue.
* Da veure, antronoz, e holl barrozianiz,
* Kement e ambrouge, o kuitât an iliz,
* A glevas en avel a-us da Yun-Elez,
* Da goajou Kergeven, da reier ar Menez,
* Eur voubouenn glemmus o lake a-unvan
* Gant ar gerent galvet evit e dremenvan.
* Ar Bed hag an Nenvou, ’n eun huanaden hir,
* A veske o glac’har ’vit gouela d’eun den gwir.